แห่ซื้อประกันพุ่งเมินรักษาฟรี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

สมาคมฯเชื่อกลุ่มวัยทำงานพุ่ง กม.ใหม่บีบตึกสูงคุมความเสี่ยง
โพสต์ทูเดย์ — สมาคมประกันวินาศภัยมั่นใจปี 2554 ประกันอุบัติเหตุ สุขภาพ และความรับผิดบุคคลภายนอกพุ่งต่อ
นายจีรพันธ์ อัศวะธนกุล นายกสมาคมประกันวินาศภัย เปิดเผยว่า ประกันภัยอุบัติเหตุส่วนบุคคลและประกันสุขภาพมีแนวโน้มที่จะขยายตัวต่อไป เนื่องจากโครงสร้างประชากรปัจจุบัน 35 ล้านคนอยู่ในวัยทำงาน ประกอบกับค่าใช้จ่ายในการรักษาพยาบาลที่เพิ่มสูงขึ้นอย่างต่อเนื่อง แม้รัฐบาลจะทำโครงการประกันสุขภาพถ้วนหน้า แต่โรงพยาบาลที่เข้าร่วมมีผู้ป่วยมากอยู่แล้ว การไปพบแพทย์จึงใช้เวลามาก ทำให้ประชาชนเลือกทำประกันสุขภาพเพื่อบริหารจัดการค่าใช้จ่ายในการรักษาพยาบาล
นอกจากนี้ ยังเป็นผลจากช่องทางการจัดจำหน่ายที่เพิ่มขึ้น ทั้งทางธนาคาร ห้างสรรพสินค้า และการขายผ่านโทรศัพท์ โดยกรมธรรม์ประกันภัยอุบัติเหตุได้รับความนิยมมาก เพราะเข้าใจง่ายและเบี้ยไม่สูง
หากมองในแง่ของการกระจายตัว พบว่าในช่วง 11 เดือนของปี 2553 มีเบี้ยรับรวม 1.13 หมื่นล้านบาท เพิ่มขึ้น 20.03% จากปี 2552 ที่มีเบี้ยรวม 1.03 หมื่นล้านบาท จำนวนกรมธรรม์ประกันภัยอุบัติเหตุเพิ่มขึ้นถึง 17.28% เป็น 5.3 ล้านฉบับ เทียบกับจำนวนเงินเอาประกันภัยที่เพิ่มขึ้นเพียง 12.36% 
“ถ้าเปรียบเทียบจำนวนกรมธรรม์ประกันภัยกับจำนวนประชากรจะเห็นว่าประกันอุบัติเหตุนี้ยังสามารถขยายตัวได้อีกมาก” นายจีรพันธ์ กล่าว 
สำหรับเบี้ยประกันภัยสุขภาพ 11 เดือนแรกของปี 2553 มีเบี้ยรวม 3,843 ล้านบาท เพิ่มขึ้น 21.06% และมีกรมธรรม์เพิ่มขึ้น 140.93% โดยซื้อผ่านประกันวินาศภัย 4.33 ฉบับ 
นอกจากนี้ การประกันภัยความรับผิดต่อบุคคลภายนอก เป็นอีกกลุ่มที่น่าจับตามองในปี 2554 ผลมาจากการขยายตัวของธุรกิจอสังหาริมทรัพย์ประเภทอาคารสาธารณะ เพราะตามประกาศกระทรวงที่ประกาศโดยกรมโยธาธิการและผังเมือง อาคารสาธารณะ 6 ประเภท ทั้งตึกสูง คอนโดมิเนียม โรงแรม โรงภาพยนตร์ ศูนย์การค้า และป้ายหรือสิ่งที่สร้างขึ้นสำหรับติดตั้งป้าย
รวมไปถึงสถานบันเทิงต่างๆ ต้องจัดให้มีการประกันความรับผิดต่อบุคคลภายนอก เนื่องจากการประกอบธุรกิจประเภทนี้จำเป็นต้องจัดให้มีประกันดังกล่าวตามกฎกระทรวงด้วยเช่นกัน ซึ่งในปีนี้มีผู้ประกอบการออกมาเปิดตัวโครงการใหม่แล้วทั้งหมด 5 โครงการ และคาดว่าธุรกิจประเภทนี้จะยังขยายตัวอย่างต่อเนื่องเพื่อตอบรับกับสภาพสังคมไทยที่เปลี่ยนไป
สำหรับปี 2553 เบี้ยประกันภัยจากการประกันประเภทนี้เพิ่มขึ้นอย่างเห็นได้ชัด โดยเพิ่มขึ้นถึง 33.92% เป็น 1,015 ล้านบาท 
ทั้งนี้ ประกันอุบัติเหตุ ประกันสุขภาพ และประกันภัยความรับผิดต่อบุคคลภายนอก จัดอยู่ในหมวดการรับประกันภัยเบ็ดเตล็ด ซึ่ง 11 เดือนปี 2553 มีเบี้ยประกันภัยเบ็ดเตล็ดรวม 1.62 หมื่นล้านบาท เพิ่มขึ้น 21%